次韻曾大卿用東坡先生韻賦蠟梅
作者：張擴
朝代：宋

paragraphs: 湘潭有客善種花，曉移根墢來君家。
天公着意爲刻蠟，幻出新苞亦尤物。
至遊老僊舊相知，少年惜花多賦詩。
而今更挽金蕉葉，與花一處成三絕。
夜闌寶帳攢遠山，釵頭餘蒼薰醉眠。
明朝紅紫麾不去，妖艷妨人覓佳句。
始信清臞自可人，此語囑誰當囑君。
請爲百花作檀越，得意不妨時擊鉢。